# 2000. aastad

Viimased sündmused maailmas • Aastate loend • Aasta päevad
◄ |
**3. aastatuhat**

◄ |
20. sajand |
**21. sajand**

◄ |
1970. aastad |
1980. aastad |
1990. aastad |
**2000. aastad**
| 2010. aastad
| 2020. aastad

2000 |
2001 |
2002 |
2003 |
2004 |
2005 |
2006 |
2007 |
2008 |
2009

Kümnendi alguses toimunud 11. septembri terrorirünnakud olid 2000. aastaid suunanud sündmus, mis käivitas terrorismivastase sõja
2004. aasta India ookeani maavärin põhjustas tsunami, milles hukkus umbes 230 000 inimest
**2000. aastad** on ajavahemik 2000. aasta algusest kuni 2009. aasta lõpuni.

Kümnendi jooksul kasvas maailma rahvaarv 6,1 miljardilt inimeselt 6,9 miljardile. Sündis ligikaudu 1,35 miljardit ja suri 550 miljonit inimest.

Aasia majandushiiglased India ja Hiina jätkasid kiiret kasvu ning muutusid üha olulisemaks majandusjõuks. Nende majanduskasv oli peaaegu kogu kümnendi jooksul kahekohaline. Tärkavate majanduste kiire järelejõudmine arenenud riikidele tekitas sel perioodil protektsionistlikke pingeid ja oli osaliselt vastutav energia- ja toiduainete hindade tõusu eest kümnendi lõpus. Kümnendi lõpuosa majandusarengut domineeris ülemaailmne majanduslangus, mis algas USA eluaseme- ja krediidikriisiga 2007. aastal ning viis suurte pankade ja teiste finantsasutuste pankrotti. 2007.–2008. aasta finantskriis vallandas suure majanduslanguse, mis algas Ameerika Ühendriikidest ja mõjutas suuremat osa tööstusmaailmast.

Interneti kasutajate hulk kasvas plahvatuslikult ja jõudis 7%-lt kümnendi algul 26%-le kümnendi lõpul. See aitas kaasa globaliseerumisele ja võimaldas kiiremat suhtlust inimeste vahel üle maailma. Esile kerkisid sotsiaalvõrgustikud. Kuni 2009. aasta keskpaigani oli populaarseimaks sotsiaalvõrgustikuks Myspace, mille järel võttis esikoha Facebook. E-post hakkas asendama kirjade saatmist. Populaarseimate veebisaitide hulka tõusid Google, YouTube, Ask.com ja Vikipeedia. Amazon edestas eBayd 2008. aastal enimkülastatud e-kaubanduse saidina. Yahoo! suutis populaarsust säilitada, kuid AOL, Excite, Lycos ja MSN minetasid populaarsust.

11. septembri terrorirünnakud 2001. aastal viisid terrorismivastase sõja käivitamiseni ning USA sissetungini Afganistani ja Iraaki. Al-Qā‘idah ja sellega seotud islamistlikud rühmitused panid kümnendi jooksul toime teisigi terroriakte. 2002. aastal alustas tegevust Rahvusvaheline Kriminaalkohus. 2003. aastal lõppes teine Kongo sõda. Teised lõppenud sõjad olid Alžeeria kodusõda, Angola kodusõda, Sierra Leone kodusõda, teine Libeeria kodusõda, Nepali kodusõda ja Sri Lanka kodusõda. Alanud sõdade hulka kuulusid konflikt Nigeri delta piirkonnas, Houthi mäss ja Mehhiko narkosõda.

Kliimamuutused ja globaalne soojenemine muutusid 2000. aastatel tavalisteks muredeks. Ennustamismudelid paranesid märkimisväärselt ning ÜRO toetatud organisatsioonid, nagu IPCC, saavutasid laiema mõju. Uuringud, näiteks Sterni ülevaade, mõjutasid avalikkuse toetust kliimamuutuste vastase võitluse poliitiliste ja majanduslike kulude katmiseks. Globaalne temperatuur tõusis kümnendi jooksul pidevalt. 2009. aasta detsembris teatas Maailma Meteoroloogiaorganisatsioon (WMO), et 2000. aastad võisid olla kõige soojem kümnend alates arvestuse algusest 1850. aastal, kusjuures neli viiest kõige soojemast aastast alates 1850. aastast olid just sel kümnendil. WMO järeldusi kordasid hiljem ka NASA ja NOAA.

Suuremate loodusõnnetuste hulka kuulusid tsüklon Nargis 2008. aastal ning maavärinad Pakistanis ja Hiinas vastavalt 2005. ja 2008. aastal. 21. sajandi surmavaim loodusõnnetus ja võimsaim maavärin toimus 2004. aastal, kui India ookeani maavärin ja sellele järgnenud tsunami tabasid mitmeid India ookeani äärseid riike, hukkus umbes 230 000 inimest.

Laienes arvutigraafika kasutamine, mis muutus 2000. aastatel filmides laialdasemalt levinuks, eriti tänu 2001. aasta filmi "Shrek" ja 2003. aasta filmi "Kalapoeg Nemo" edule, millest viimasest sai kõigi aegade enimmüüdud DVD. Animefilmid said Jaapanist väljaspool rohkem tähelepanu pärast filmi "Vaimudest viidud" linastumist 2001. aastal. 2009. aasta ulmefilmist "Avatar" sai kõigi aegade enim teeninud film. Dokumentaal- ja *mockumentary*-filmid, nagu "Pingviinide marss", "Super Size Me", "Borat" ja "Metsikud lained", olid 2000. aastatel populaarsed. Michael Moore'i 2004. aasta film "Fahrenheit 9/11" tõusis kõigi aegade enim teeninud dokumentaalfilmiks. Populaarseks muutusid veebifilmid ja algas üleminek digitaalsele kinole. Fotograafias toimus üleminek digifotoaparaatidele.

Sel kümnendil ilmunud videomängukonsoolide hulka kuulusid PlayStation 2, Xbox, Nintendo GameCube, Wii, PlayStation 3 ja Xbox 360; kaasaskantavate videomängukonsoolide hulka kuulusid Game Boy Advance, Nintendo DS ja PlayStation Portable. Wii Sports oli kümnendi enimmüüdud konsoolimäng, samas kui New Super Mario Bros. oli kümnendi enimmüüdud kaasaskantav videomäng. J. K. Rowling oli enimmüüdud autor tänu Harry Potteri raamatusarjale, kuigi ta ei kirjutanud enimmüüdud raamatut, milleks oli Dan Browni "Da Vinci kood". Ajakiri Billboard nimetas Eminemi kümnendi muusikuks.

2004. aastal võeti Eesti NATO ja Euroopa Liidu liikmeks. 2007. aasta aprillis korraldasid Eesti venelased pronkssõduri teisaldamise tõttu tänavarahutused, pinged jõudsid riikidevahelisele tasandile. Eesti vastu korraldati küberrünnakud. Sama aasta 21. detsembril liitus Eesti Schengeni viisaruumiga.

## Tähtsad inimesed

* ...